L'alcalde defensa exigir una reforma immediata del sistema de finançament autonòmic
30 d’octubre 2017

![Imagen 1](/media/5pbdobg0/c_quico-fernandez.jpg)

L'alcalde de Sagunt, Quico Fernández, ha anunciat que el grup municipal Compromís presentarà en el Ple de demà una moció per exigir una reforma immediata del sistema de finançament que establisca un nou model amb recursos suficients, i repartits equitativament, entre totes les autonomies.

La moció demanarà un finançament que permeta els valencians i valencianes poder disposar d'uns serveis públics fonamentals dignes i exercir les seues competències pròpies. També sol·licitarà un repartiment i execució de les inversions que acabe amb el dèficit inversor a la Comunitat Valenciana, així com el reconeixement del dèficit històric acumulat directament pel mal funcionament dels diferents sistemes de finançament. A més, es demanarà l'establiment de mecanismes de compensació perquè el nou model no comence a aplicar-se llastrat per la injustícia diferida dels anteriors.

**“La situació que es dóna al País Valencià és absolutament excepcional a Europa”**, ha dit Fernández, qui ha recalcat que **“en estos moments som l'última comunitat en inversió per habitant: 119 euros. Tenim un dèficit de 1.600 milions anuals, com a mínim, entre falta de finançament i falta d'inversions”**.

Segons la moció de Compromís, fins ara cap dels diferents sistemes de finançament ha tractat amb justícia la Comunitat Valenciana. Este mateix any, cada valenciana i valencià rebrà 237 euros menys que la mitjana de ciutadans i ciutadanes de l'Estat, o 839 euros menys que l'autonomia millor finançada. La moció explica que estes xifres equivalen a un 10% i 29% menys de recursos, respectivament.

**“Som l'autonomia que menys recursos per habitant rep; l'única que, malgrat sent pobra, aporta al conjunt de l'Estat. El resultat és insuportable per a la ciutadania valenciana”**, explicita la moció.

Fernández recalca que **“som el 10% de la població, el 11% del PIB, i açò es transforma evidentment en dèficit d'infraestructures, de serveis socials, d'educació, de sanitat…”**.

L'alcalde recorda la manifestació que es realitzarà a València el pròxim 18 de novembre per reclamar un finançament just i que comptarà amb la presència de Compromís **“i també d'altres formacions polítiques, sindicats i organitzacions empresarials”**. Per la qual cosa, la moció demanarà que l'Ajuntament de Sagunt contracte els serveis de transport necessaris per facilitar la participació dels veïns i veïnes del municipi en la manifestació.

**“Segons les dades oficials del Govern Espanyol i del Govern Valencià, de les Corts i de la comissió d'experts, en estos moments, si la mitjana de l'Estat és 100, nosaltres estem en el 88. És a dir, 12 punts per baix del Producte Interior Brut per càpita”**, ha subratllat Fernández.

Este mateix any, segons la moció, la Generalitat Valenciana va promoure el “Manifest per un finançament just per a la Comunitat Valenciana”, i en 2016 el “Manifest per un finançament just”, als quals van seguir acords aconseguits per unanimitat en els Corts Valencianes que denunciaven la marginació dels valencians i les valencianes en matèria de finançament i inversions.

L'alcalde demana que es complisca l'article 138 la Constitució de 1978 i que no solament es reforme el sistema de finançament autonòmic, sinó que també es resolga el deute històric de la Comunitat Valenciana. El citat article arreplega la realització efectiva per part de l'Estat del principi de solidaritat consagrat en l'article 2 de la Constitució. També que les diferències entre els estatuts de les diverses comunitats autònomes no podran implicar, en cap cas, privilegis econòmics o socials.

**“Volem que esta moció no solament arribe al Govern de l'Estat, sinó també a la Fiscalia General, que ha de saber que en el cas dels valencians s'està incomplint la Constitució de manera molt greu, perquè afecta directament a la vida de les persones”**, diu Fernández.

**“Esperem que la Justícia es prenga seriosament estes consideracions i que, si realment es comprova amb les dades que estem aportant en esta moció que s'està incomplint l'article 138, que actue contra el Govern de l'Estat i l’obligue a rectificar”**, declara Fernández.

L'alcalde incidix que este és un problema que s'està produint des de fa ja 40 anys i cada vegada és més greu. **“Fa 40 anys els valencians érem més rics que la mitjana d'Espanya, però ara som més pobres, perquè en l'evolució d’este estat teòricament descentralitzat, s'ha beneficiat a unes comunitats en contra d'unes altres. Nosaltres, en el conjunt, hem eixit perjudicats”**.

**“Els valencians estem patint no tenir el Corredor Mediterrani, no tenir el Corredor Cantàbric-Mediterrani, no tenir infraestructures de primer ordre, no tenir l'autopista alliberada i no tenir transferències per a resoldre els problemes dels ciutadans”**, recorda Fernández. El primer edil destaca que en el nostre territori els ciutadans cobren menys que la mitjana i fins i tot tenen pensions més baixes.

*   [](http://www.facebook.com/sharer.php?u=https://aytosagunto.es/va/actualitat/l-alcalde-defensa-exigir-una-reforma-immediata-del-sistema-de-financament-autonomic/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-defensa-exigir-una-reforma-immediata-del-sistema-de-financament-autonomic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-defensa-exigir-una-reforma-immediata-del-sistema-de-financament-autonomic/ "Linked In")
*   [](mailto:?body=https://aytosagunto.es/va/actualitat/l-alcalde-defensa-exigir-una-reforma-immediata-del-sistema-de-financament-autonomic/)